เทพประทาน เปิดหวูดรถไฟ กู้4.2พันล้าน
โพสต์ทูเดย์ &#8212; ครม.อนุมัติ ร.ฟ.ท.กู้เงินระยะยาว 4,210 ล้านบาท ให้สศช.ทำแผนจัดหาแหล่งทุนพัฒนาโครงการ
23 ก.ย. 2552

โพสต์ทูเดย์ — ครม.อนุมัติ ร.ฟ.ท.กู้เงินระยะยาว 4,210 ล้านบาท ให้สศช.ทำแผนจัดหาแหล่งทุนพัฒนาโครงการ
นายศุภชัย ใจสมุทร รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติให้การรถไฟแห่งประเทศไทย (ร.ฟ.ท.) กู้เงินระยะยาวเพื่อนำไปใช้ในการดำเนินงานจำนวน 4,210 ล้านบาท โดยให้กระทรวงการคลังเป็นผู้ค้ำประกัน และพิจารณาวิธีการกู้เงิน เงื่อนไข และรายละเอียด
พร้อมกันนี้ยังมีมติให้ร.ฟ.ท. รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เกี่ยวกับการบริหารรายรับรายจ่ายเพื่อเพิ่มรายได้และควบคุมค่าใช้จ่าย รวมทั้งจัดทำแผนการจัดหาแหล่งเงินทุนเพื่อการพัฒนาโครงการและดำเนินกิจการระยะยาวต่อไป
ด้านนายโสภณ ซารัมย์ รมว.คมนาคม กล่าวว่า ได้มีการหารือกับสหภาพแรงงานรัฐวิสาหกิจการรถไฟแห่งประเทศไทย (สร.ร.ฟ.ท.) เพื่อทำความเข้าใจเกี่ยวกับแนวทางการจัดตั้งบริษัทลูก ซึ่งสหภาพเริ่มยอมรับในการจัดตั้งบริษัทลูกเฉพาะโครงการแอร์พอร์ตลิงก์ แต่มีเงื่อนไขว่าการตั้งบริษัทลูกดังกล่าวจะไม่กระทบต่อสิทธิการจ้างของพนักงานร.ฟ.ท.เดิม จึงคาดว่าจะสรุปรายละเอียดบริษัทลูกในเดือนต.ค.นี้